二詩奉酬敬夫贈言并以爲別  其一
作者：朱熹
朝代：宋

paragraphs: 我行二千里，訪子南山陰。
不憂天風寒，况憚湘水深。
辭家仲秋旦，稅駕九月初。
問此爲何時，嚴冬歲云徂。
勞君步玉趾，送我登南山。
南山高不極，雪深路漫漫。
泥行復幾程，今夕宿櫧洲。
明當分背去，惆悵不得留。
誦君贈我詩，三歎增綢繆。
厚意不敢忘，爲君商聲謳。